
1.Koolibuss ja turvavööd
Heigo Vija: Päevakorras on meil muudatus. Esimene punkt on koolibuss ja turvavööd ning selleks on meil vallaesindaja ka kohal. Kas kellelgi on ettepanekuid mõne punkti asendamiseks või liitmiseks juurde? Kas kõik on nõus päevakorraga? Alustame siis esimese punktiga. Kaisa, kas sa alustaksid selle teemaga? Kaisa Kajo: Ma tahaksin alustuseks öelda, et on väga tore, et Kuusalu koolil on nii palju bussiliine, ning mina olen lapsevanemana ääretult rõõmus, et Kuusalu vald ka naabervaldade lapsi sõidutab. Ma tõstatasin selle teema, kuna eelmisel õppeaastal tuli oma lapsega vesteldes välja, et Härmakosu koolibussis ei ole turvavöösid. Ma leian, et see on oluline teema, kuna meie talvistes tingimustes on koolibusse ennegi teelt välja sõitnud ning koolibussis peaksid turvavööd ikkagi olema. Teine teema on muidugi see, kas lapsed neid kinnitavad, kuid ega me ei saa ka nõuda kinnitamist enne, kui turvavööd olemas on. Heidi Edela: Ma arvan, et lapsed kinnitavad, nad on ikka täiesti harjunud juba sellega. Kui bussijuht veel ütleb ka, et turvavööd kinni, siis ikka panevad. Kaisa Kajo: Ma usun ka. Minu meelest võiks edaspidi, kui koolibussiliinidele vedajaid valitakse, nõue olla, et kasutatavates bussides peavad olema turvavööd. Anu Kirsman: Mina palusin täna Tõnu Ammussaare siia.Võib-olla ta selgitab, kuidas valitakse koolibussiliinidele vedajaid, et oleks ka teil ülevaade. Tõnu Ammussaar: Õpilasliinide hange on korraldatud selliselt. Ühistranspordiseadus kehtestab bussile palju nõudeid. Meie lähtusime sellest, et bussid vastaksid nendele nõuetele. Tänases olukorras ei nõua seadus nendes bussides turvavööde olemasolu. Ilma turvavöödeta bussidele ise neid paigaldada ei tohi ja paljudele bussidele ei saagi, kuna puuduvad vastavad konstruktsioonid turvavööde kinnitamiseks. Turvavöösid saab paigaldada ainult tehases. Kui busse vahetatakse, võiksid uued bussid olla juba turvavöödega. Olen vestelnud bussijuhtidega. Nad suhtuvad sellesse mõistvalt ja ütlesid, et püüavad sellega arvestada. Nõuda neilt täna üleöö turvavööde paigaldamist ma ei saa. Niikaua, kuni Eesti seadused lubavad ilma turvavöödeta busse kasutada, on Kuusalu vallal väga raske nõudeid bussidele veelgi tugevamaks teha, kuna niigi on probleeme, et busse piirkonnas ei ole. Täna me ühe bussi juba tellime Tallinnast. Kui peaks veel tulema mõni buss kaugemalt, jääme rahalist hätta sellega. Heigo Vija: Võtaks selle kokku siis: praegune seadus ei nõua turvavööde olemasolu bussides. Tõnu Ammussaar: Tektoonil on juba üks buss, millel on turvavööd, kuid vanemates bussides ei ole. Heigo Vija: Tulevikus võiks hanketingimuseks olla turvavööde olemasolu õpilasvedusid teostavates bussides. Kui paljudel bussidel on praegu turvavööd olemas? Tõnu Ammussaar: Mitte ühelgi ei ole. Vaid Tektooni Iveco bussil on turvavööd. Ingrit Keerma: Kui oleme õpilastega bussiga kuskil pikematel sõitudel käinud ja bussis on turvavööd, on bussijuhid alati palunud ka turvavööd peale panna. Heigo Vija: Oli küsimus, et kuidas soodustada õpilasi bussis turvavööd peale panema. Väga lihtne lahendus, et buss lihtsalt ei liigu paigast enne, kui turvavööd on kinni. Tõnu Ammussaar: Me igal juhul arvestame sellega, kuna see puudutab laste turvalisust. Heigo Vija: Kui õpetaja sõidab koos õpilastega bussis, kus on turvavööd, võiks ta samuti jälgida, kas õpilased kinnitavad turvavööd ning vajadusel bussijuhile märku anda. Tõnu Ammussaar: Kuna uus kolmeaastane hange sai sel aastal tehtud ja sellest on neli kuud sõidetud, kas on ka muid tähelepanekuid busside osas või probleeme, millele peaks tähelepanu pöörama? Üks probleem meil oli, kui suur turismibuss asendati väiksema bussiga. Küsimus oli selles, et selles turismibussis, kus on 50 kohta, ei ole lubatud ühtegi seisukohta, kuid lapsi tuleb sellesse bussi rohkem kui 50. Seetõttu pidi vedaja vahetama selle bussi välja bussi vastu, kus on ette nähtud seisukohad. 60 istekohaga bussi ei ole. Selles bussis on lubatud seisukohad, viimased lapsed, kes sõidavad 5-6 km, peavad püsti seisma. Heidi Edela: Mis on nende busside vahe, et ühes võib seista ja teises ei või? Tõnu Ammussaar: Seisukohtadega bussis on jäetud ruumi püsti seismiseks ja kohad, kust kinni hoida. Kaisa Kajo: Seisvate sõitjatega võib buss sõita kuni 60 km/h. Tõnu Ammussaar: Registreerimistunnistusel on kirjas mitu seisukohta bussis on. Heidi Edela: Kui kaua lapsed peavad püsti seistes sõitma? Tõnu Ammussaar: 6-7 minutit. Heigo Vija: Mis teekonnal see buss sõidab? Tõnu Ammussaar: See on Saunja buss. Haavakannu ja Valkla küla lapsed peavad hommikul püsti seisma ja õhtul seisavad siis need, kes viimasena peale tulevad. Teine probleem, mis meil on ka praegu, et bussid võtavad Kuusalu alevikust ja Kiiust täendavalt lapsi peale. Buss saab peale võtta nii palju lapsi, kui tal on kohti. Me oleme võtnud sellise loogika, et esmalt saavad peale esimese klassi lapsed, siis teise jne. Vanemad on vahel pahandanud, et miks üks laps peale võetakse ja teine maha jäetakse. Vello Sats: See teema tekitab meil igal sügisel palju seletamist. Kes esimeses klassis on harjunud bussiga käima, tahab ka teises klassis edasi käia. Tõnu Ammussaar: Kolmas asi, millega me peame arvestama, on see, et kuna koolibussid sõidavad sellistest küladest, kus avalikke liine ei sõida, võtavad bussid ka täiskasvanuid peale. Probleem on tekkinud Leesilt tuleva väikse bussiga, mis võtab täiskasvanuid peale. Ma palun siin mõistvat suhtumist, kuna koolibuss on neile ainsaks liikumisvahendiks. Igal hommikul tuleb Leesilt kaks täiskasvanut peale. Heigo Vija: Mitu õpilasliini üldse Juminda poolsaarele sõidab? Tõnu Ammussaar: Me veame täna kõikidest piirkondadest nelja kooli lapsi. Me oleme taganud igast piirkonnast igasse kooli transpordi. Jumindalt on kolm last, kes sõidavad kõik eri koolidesse – Loksa, Kuusalu ja Kolga. Võrreldes eelmise aastaga me muutsime busside liine nii, et Kolgas on ümberistumine. Heidi Edela: Kas ma sain õigesti aru, et Leesilt tuleva kahe inimesega on bussis probleeme? Kas on kohtade puudus või midagi muud? Tõnu Ammussaar: Kohtade puudus tekib siis, kui kõik lapsed tulevad kooli. Pigem on probleem selles, et nad on toetatud elamisega inimesed ning nurisetakse nende riietuse üle. Oleme ka valla bussiga käinud neid vedamas, et koolibussi mitte koormata. Heigo Vija: Järgmiseks õppeaastaks võiks ära kaardistada, kui palju lapsi millise bussiga sõidab, teha sõiduplaan mingil kujul. Tõnu Ammussaar: Meil on kahe bussiga probleem. Anija vallast tulev buss võtab Kiiust lapsi peale, kuna seal on ruumi. Kuusalust võtab samamoodi buss lapsi peale. Me oleme lastele vastu tulnud, kuna bussides on ruumi, ja sellega ise endale probleemi tekitanud. Me võiksime sealt ka lihtsalt läbi sõita ja öelda, et kõik lapsed lähevad Kuusalust ja Kiiust ise kooli. Turvavööde teemat võtame kindlasti arvesse. Uus hange tuleb 2,5 aasta pärast.
2. Õpilaste ja õpetajate vahelised suhted
Maria Antons-Valner: Minuni on mitmest erinevast klassist mitmete erinevate laste erinevaid kommentaare jõudnud mitmete õpetajate suhtes. Tundub, et õpetaja ja õpilase vahele on tõlki või vahendajat vaja. Õpetaja ütleb midagi, aga õpilane ei saa sellest õieti aru. Nt õpetaja oli õpilasele öelnud: „kui sa jopet selga ei pane, siis ma ei saa sind enam austada“. Õpetajad võiksid paremini väljenduda ja oma ütlemisi selgitada. Noorte probleem on samuti, et nad ei oska suhelda. Aili Kontus: Lapsevanem saaks ka ise õpetaja poole pöörduda ja öeldu kohta selgitust paluda. Maria Antons-Valner: kui mina lähen õpetajalt aru pärima, siis olen ikkagi nagu tõlk seal vahel. Õpetaja võiks selgemalt väljenduda, et õpilane saaks täpselt aru, mida temalt oodatakse. Aili Kontus: Aitäh, Maria, et selle probleemi välja tõid. Peaks konkreetsed juhtumid välja tooma, et oleks võimalik neid lahendada. Heidi Edela: Olen nõus, et noored ei oska suhelda, kuna töötan ise noortega. Arvan, et osaliselt on selles süüdi nutitelefon. Kool ja lapsevanemad võiksid propageerida lastele teiste inimeste jälgimist ja samuti võiks võimalikult palju teatris käia. Heigo Vija: Mida õpetajad sellest arvavad? Ingrit Keerma: Õpilased jäävad justkui kahe tule vahele. Lapsed ei pane sageli tähele, mida õpetaja ütleb. Vanemad on pahased õpetaja peale. Nt vanem kirjutas õpetajale „mis sa siia kooli üldse tulid“. Probleem oli selles, et õpilane ei osanud tunnis talle antud ülesannet teha, läks endaga pahuksisse, ütles halvasti. Õpetaja põhjendas talle, et kool ongi koht, kus sa pead õppima. Keskastme õpilase kriitikameel teiste suhtes on kümnekordistunud. Kodus tihti ei kuula vanemad lapse muresid ära. Nad valavad oma käitumisega veel rohkem õli tulle selle asemel et lapselt küsida, mis täpselt juhtus. Lapsevanematelt tulevad tihti väga mürgised kirjad. Nad ei küsi õpetaja arvamust, kasutavad samasuguseid väljendeid nagu õpilasedki. Õpetajatel on palju stressi lapsevanemate tõttu. Õpilastel on palju varjatud probleeme. Kui lapsevanemad ja õpetajad rohkem üksteist usaldaksid ja koostööd teeksid, oleks lastel palju parem koolis õppida. Mul on hea meel, kui lapsevanem on julgustanud last minema ise õpetajaga rääkima, et oma probleemi lahendada. Maria Antons-Valner: Mul on üks näide, kui õpetaja tunnis mitu korda nähvas ja ütles tunni lõpus, et ta on väsinud ja ärritunud ja ootab juba vaheaega. Õpilased mõistsid teda, et ta on ka inimene. Heigo Vija: Meil on ka õpilaste esindaja siin. Kas teie meelest on osade õpetajatega rohkem probleeme? Marko: On küll osasid õpetajaid, kellega on rohkem probleeme. Ka praegu on probleemiks koolis, et õpetaja räägib ühte juttu ja õpilased teist. Kui tuleb koosolek, siis õpilased ei julge sageli oma arvamust välja öelda. Heigo Vija: Mis selle põhjuseks võib olla? Marko: Äkki see, et seal koosolekul on ka teised õpetajad ja direktsioon. Heigo Vija: Võib-olla on küsimus põlvkondade vahes. Õpetajate ja õpilaste vanusevahe läheb aina suuremaks. See tekitab rohkem suhtlemisprobleeme. Mul jäi täna raadiosaatest meelde lause, et õpilane ootab õpetajalt, et õpetaja oleks talle pigem mentor. Heidi Edela: Vanusevahe ei tohiks rolli mängida. Õpetaja on professionaal. Vanemad õpetajad peavad ajaga kaasas käima. Suhtlemine peab igal juhul olema mõlemalt poolt lugupidav. Heleri Šelemba: Ma tunnen õpetajana, et ma annan endast rohkem kui vastu saan. Mina võin lugupidav olla, aga ma ei saa seda vastu. Viljar Moorits: Lapsed peaksid mõtlema ka, et nende vanemad on kui mentorid. Konkreetseid probleeme tuleks konkreetselt käsitleda minemata isiklikuks. Võiks olla mingi küsitluselaadne süsteem, et õpilased hindavad anonüümselt õpetajaid. Anu Kirsman: Lapsed on väga erinevas vanuses, selliseid küsitlusi peab sel juhul tegema väga palju erinevaid. Ingrit Keerma: Õpetajad küsivad arenguvestlustel tihti õpilastelt, mis teda häirib, millised probleemid tal on. Lõpuklassidele oleme teinud küsitlusi, kuna neilt on hea küsida, nad lähevad ära ega karda, et nende väljaütlemised võivad kiusamist vms põhjustada. Heigo Vija: Kui see probleem jääb, võiks õpilaste esindaja tuua selle uuesti hoolekogusse. Probleemi lahendamine peaks toimuma astmetena – õpetaja, klassijuhataja, direktor, hoolekogu. Ingrit Keerma: Lahendus saab tulla ainult inimeste vahel, mitte suure kaarega. Heigo Vija: Suhtlus peab igal juhul olema kahepoolne. Kui lapsed suudavad oma vanematele kommunikeerida probleemist, siis suudavad nad seda ka õpetajatele. Aili Kontus: Oleme lisaks arenguvestlustele rahulolu-uuringuid läbi viinud ja tagasisidet küsinud. Vello Sats: Õpetajad on oma arenguvestlustel samuti probleeme välja toonud. Marko: Õpilasesindus on aidanud lahendada kahe õpilase vahelist probleemi, kui õpilasesinduse juhatus oli kahe õpilase kohtumisel juures. Võibolla saaks ka õpetaja-õpilase probleemi lahendamisel seda kasutada. Heidi Edela: Õpilasesinduse juuresolekul tunneb õpilane end kindlasti turvalisemalt. Aili Kontus: Klassijuhataja on ka alati see, kes ikka toetab õpilast. Viljar Moorits: Leidsin SA Innove poolt selle aasta maikuus välja töötatud metoodika, kus õpetajad saavad ennast hinnata ja õpilased õpetajaid. Küsimused on eraldi erinevatele kooliastmetele. See tuleks organiseerida vahetult enne suvepuhkust. Võimalikult üldistatult oleks vaja saada tagasisidet. Heigo Vija: Õpilased peaks teadma, et neil on võimalus kaasata õpilasesindust oma probleemi lahendamisse. Õpilasesindus peaks õpilasi sellest võimalusest ise ka teavitama. Anu Kirsman: Noored on liiga vähe kaasatud selgus hiljutisest noorsootöö hindamisest. Peab noori rohkem kuulama.
3.Koolitoit: toidu-uuring ja selle maksumus
Heigo Vija: Kas toidu-uuring sai tellitud ja saab selle küsimusega edasi minna? Vello Sats: Juhtkonnas oleme seda arutanud. Oli koosolek, kus oli ka Kerli Palu. Oli soov kooli menüüd analüüsida ja anda soovitusi ning uuendada menüüd. On niisugune pakkumine, et 20 toidukorra analüüs on 120 eurot ja kooli menüü 10 toidupäeva uuendamine maksab 360 eurot. Selleks raha saame võtta järgmise aasta eelarvest. Reelika Õigemeel on toitumisnõustaja. Uuring tuleb. Anu Kirsman: Mulle on öeldud, et koolis on toidud palju paremaks läinud. Maria Antons-Valner: Mulle on tulnud konkreetne ettepanek lastelt: kui kalatoit peab kord nädalas olema, siis ta võiks olla reedel, kui on lühike päev ja saab kiiremini koju sööma. Heigo Vija: Ootaks selle menüü analüüsi ära. Ingrit Keerma: Rääkisime keskastmega toidust. Nt „Kalasupp ei meeldi, ma söön sealt välja ainult kalatükid“. Õpilased ei ole alati objektiivsed, nad on ka kergesti mõjutatavad üksteise poolt. Heigo Vija: Kas õpilaste esindaja soovib toidu teemat kommenteerida? Marko: Õpilased üldiselt arvavad, et koolitoit on hea. Muudatused menüüs on teretulnud. Sama toit kordub liiga tihti. 
4.Toiduautomaat
Heigo Vija: Hoolekogu liikmete ja õpilaste seisukohad on selles osas erinevad. Marko: Carmen Tiinas tegi uuringu toiduautomaadi kohta, temale tuli ainult positiivne tagasiside. Rääkisin täna õpilasesindusega, nad on rohkem seisukohal, et pigem mitte. Kui tervislik see toit automaadis ikkagi on, kui hästi toit seal säilib. Heigo Vija: Probleem oli, et õpilased käivad spordikeskuse puhvetis söömas, mitte koolis. Puhvetit me ilmselt kinni ei pane ja kool puhvetit pidama samuti ei hakka. Kas oleks võimalik toiduautomaadi ettevõtte poole pöörduda ja küsida täpselt, mida automaat sisaldab.  Vello Sats: Automaadi kuurent on testperioodil 180 eurot. Võileiva hind tuleks seega 3,10 eurot. See läheks väga kalliks. Odavam ja tervislikum on lapsele võileib kodust kaasa panna. Heidi Edela: Puhvetile võiks ettepanekuid teha. Automaadist on kergem midagi võtta kui puhvetist, need tekitavad sõltuvust. Heigo Vija: Me ei saa takistada kedagi puhvetisse minemast. Automaat läheks kalliks. Koolimenüü loodetavasti ka muutub paremaks peale toidu-uuringut. Ingrit Keerma: On suur hulk lapsi, kes hommikust ei söö. Kuidas jõuda lapsevanemani, et nad paneksid lapse hommikul sööma või võileiva kaasa. Heigo Vija: Tore, et hommikul saab sööklast midagi võtta. Hommikuti võiks palja leiva ja sepiku kõrval ka mingi võileivakate olla. Kuna hommikune toidukord ei ole kokkade koormuse tõttu võimalik, võiks leivakate olla lahendus. Marko: Võiks olla küll. Maria Antons-Valner: See leiva ja sepiku võimalus hommikuti on ka suur asi, kui laps ei ole jõudnud hommikul kodus süüa. Palju õpilasi käib hommikuti söömas. Ingrit Keerma: Paljud õpilased lähevad hilisematel vahetundidel leiba võtma sööklast. Vello Sats: Hommikuti on võimalik korraldada võileivakatet lisaks. Viljar Moorits: Ma hea meelega annaksin lapsele raha kaasa, et ta saaks osta sooja putru või suppi koolist. Heidi Edela: Võikski olla eraldi hommikuoode. Heigo Vija: Lisaks menüü analüüsile võiks ka uurida, kas on äkki lisakokka vaja. Anu Kirsman: See peaks menüü analüüsist välja tulema. Marko: Kui me korraldame üritusi, müüme küpsetisi ja saame sellest tulu, et üritusi korraldada. Kas oleks mõeldav, kui õpilased ise küpsetaksid ja vahetundide ajal neid müüksid? Heleri Šelemba: Tervisekaitse ilmselt ei lubaks. Anu Kirsman: See ei saaks olla igapäevane. Heidi Edela: Palun kaaluda kõiki võimalusi pakkuda tasulist hommikuoodet. Vajadusel tuleb võtta tööle lisakokk või tõsta kokkadel palka, seda vallavalitsuselt küsida. Heigo Vija: Tuleme selle teema juurde tagasi, kui menüü analüüs on olemas. Aili Kontus: Lapsevanemad peaksid tagama, et lapsed hommikuti kodus sööksid. Vello Sats: Me võime e-kooli panna vanematele teate, et lastele peab andma hommikul süüa.
5.Riigieksamid 2016 analüüs
Aili Kontus: Meie eelmise aasta tulemused olid suurepärased, kõik üle Eesti keskmise (eesti keel 73,1%, inglise keel 75,7, matemaatika lai 58,6, matemaatika kitsas 40), 200 kooli hulgas eesti keeles 13.koht, ingl k 22. koht, matemaatika lai 53.koht. Vello Sats: HTM on välja toonud, et koole ei saa reastada ainult eksamitulemuste järgi, tuleb ka muid tahke arvesse võtta. Oluline on, et laps oleks ka õnnelik koolis. Heidi Edela: Lapsevanematele võiks riigieksamitulemuste tabelit tutvustada, et nad ikka teaksid, et meil on hea kool.
6.Kuusalu keskkooli tegevuskava 2019
Heigo Vija: Kas hoolekogul on ettepanekuid? Vello Sats: Oleme kooli juhtkonnaga 2016.a analüüsinud. Suuremat finantsi, ümberkorraldust nõudvad tegevused paneme 2019.a. Millised tegevused võiksid seal veel olla? Heigo Vija: Kui me ei ole jõudnud sellega põhjalikult tutvuda ja sinna on võimalik veel ettepanekuid teha, siis ärme sellel teemal praegu rohkem peatu.

7. Fotograafi ja fotostuudio küsimus
Heigo Vija: Kooli huvijuht kirjutas sel teemal. Fotostuudile võiks kirjutada viisaka kirja, milles tänada fotograafi ja tuua välja lapsevanemate ettepanekud. Vello Sats: Õpilasi on palju, pildistamisega on kiire. Probleem oli, et klassipilt ei olnud sätitud. Sellega ma olen nõus, et klassipilt peab olema sätitud. Aga kõik need muud portree- ja sõbrapildid. Heidi Edela: See on ainult boonus need lisapildid. Heigo Vija: Ma saan lapsevanematest aru, et kui portreepildid tehti ja pandi üles, siis lapsed ja vanemad sooviksid ka neid. Kui juba teha, siis võiks teha korralikult. Lapsevanem ütles, et sama raha eest oleks ta fotostuudios saanud korralikud perepildid. Kaisa Kajo: Keegi ei sunni ju neid pilte tellima. Heigo Vija: Fotograafile võiks öelda, et kui ta ei jõua selle ajaga portree jm pilte teha, siis teeb ainult klassipildid. Heleri Šelemba: Pildistamine kestab 3-4 päeva ja terve tund läheb ühe klassiga kaotsi. Vahel läheb rohkemgi. Koolil ei ole kohustus peale klassipildi midagi muud teha. Kaisa Kajo: See on siiski suurepärane võimalus koolis portreepilte teha. Võib-olla peaks neid sõbrapilte limiteerima. Heigo Vija: Portree- ja sõbrapildid võiksid nt peale õppetööd olla, siis saaksid kõik soovijad teha, ka lapsevanem saaks soovi korral perepildi teha.
8.Kohapeal tõstatatud küsimused
Heigo Vija: Kas on mõni küsimus, mida peaks veel käsitlema? Heleri Šelemba: Päevakord võiks olla internetis näha eelnevalt. Vello Sats: Päevakorra võiks saata varasemalt Viivele nagu protokolligi saadate.
